รัฐบาลจัดมาตรการช่วยเหลือลูกหนี้กองทุนให้กู้ยืมเพื่อการศึกษา
นางสาวรัชดา ธนาดิเรก รองโฆษกประจําสํานักนายกรัฐมนตรี กล่าวว่า จากสถานการณ์การแพร่ระบาดของโรคโควิด-19 ที่ส่งผลต่อการชำระเงินกองทุนเงินให้กู้ยืมเพื่อการศึกษาหรือ กยศ. รัฐบาลจึงมอบหมายให้คณะกรรมการกองทุนฯ จัดหามาตรการเพื่อช่วยเหลือลูกหนี้ที่มีมากกว่า 5 ล้านราย วงเงินกว่า 6 แสนล้านบาทซึ่งพบว่ามีการผิดนัดสูงกว่าร้อยละ 60 โดยได้เห็นชอบแนวทางการปรับโครงสร้างหนี้ปรับเปลี่ยนลำดับตัดชำระหนี้และเปลี่ยนเงื่อนไขการผ่อนชำระ สำหรับผู้กู้ยืมกลุ่มก่อนฟ้องคดีเพื่อช่วยเหลือผู้กู้ยืมที่ค้างชำระและลดปัญหาหนี้ค้างชำระของกองทุน โดยปรับโครงสร้างหนี้สำหรับผู้กู้ยืม ที่อยู่ระหว่างผ่อนชำระหนี้ที่ยังไม่ถูกฟ้องคดีหากไม่สามารถผ่อนชำระเงินคืนตามสัญญา กองทุนจะให้ผู้กู้ยืมทำสัญญาปรับโครงสร้างหนี้โดยขยายระยะเวลาผ่อนและเปลี่ยนเงื่อนไขเพื่อให้มีระยะเวลาในการผ่อนชำระมากขึ้น สามารถผ่อนได้สูงสุด 30 ปีและมีส่วนลดเบี้ยปรับโดยให้ชำระในงวดสุดท้าย การปรับลดอัตราดอกเบี้ยเหลือร้อยละ 0.01 ต่อปี และเพิ่มส่วนลดเงินต้นจากร้อยละ 3 เป็นร้อยละ 5 สำหรับลูกหนี้ที่ไม่เคยผิดนัดชำระหนี้ ส่วนผู้ที่ไม่สามารถชำระหนี้ชั่วคราว สามารถผ่อนผันจากเดิมที่ต้องจ่ายขั้นต่ำ 100 บาท ลดลงเหลือ 10 บาทต่อเดือน ส่วนกลุ่มที่ผิดนัดชำระหนี้จะลดเบี้ยลงร้อยละ 100 ในการชำระหนี้ปิดบัญชี และเพิ่มส่วนลดเบี้ยปรับจากร้อยละ 75 เป็นร้อยละ 80 เพื่อให้เบี้ยปรับลดลง ขณะที่ลูกหนี้ที่มีสถานปกติจะลดอัตราเบี้ยปรับลงเหลือร้อยละ 0.5 ส่วนลูกหนี้ที่ถูกฟ้องร้องมีนโยบายให้ชะลอการฟ้องร้องคะดีและบังคับคดีต่อไป สำหรับลูกหนี้รายใหม่ให้ยกเลิกการกำหนดให้มีผู้ค้ำประกันการชำระเงินคืน อีกทั้งยังมีแผนการปรับโครงสร้างหนี้เพื่อผ่อนคลายภาระให้ลูกหนี้ทุกประเภท